b'\n_START_ARTICLE_\nMatera (pokrajina)\n_START_SECTION_\nZgodovinske zanimivosti\n_START_PARAGRAPH_\nZna\xc4\x8dilnost ozemlja so "gravine", ki so kra\xc5\xa1ke depresije v obliki globokih sotesk. Najbolj znana je gravina, v kateri se nahaja samo mesto Matera, na \xc4\x8digar strmih pobo\xc4\x8djih so hi\xc5\xa1e, cerkve in komercialne stavbe sezidane ena nad drugo, tako da je streha spodnjega objekta dvori\xc5\xa1\xc4\x8de ali vhod zgornjega. Bivalni prostori so potem vklesani v notranjost hriba. Ta oblika gradnje je zgodovinsko zelo stara, saj izvedenci smatrajo, da izvirajo nekatere globoko izkopane sobe \xc5\xa1e iz prazgodovinskih jam, ki so slu\xc5\xbeile tedanjemu prebivalstvu za zato\xc4\x8di\xc5\xa1\xc4\x8de. Podro\xc4\x8dje je bilo dejansko neprestano zasedeno od paleolitika dalje in prvotne jame so se skozi tiso\xc4\x8dletja le \xc5\xa1irile v globino in podalj\xc5\xa1evale navzven s svojevrstno gradnjo, kjer so se "spodnji" prebivalci sporazumevali z "zgornjimi" za prizidek, ki je bil enim nova soba, drugim pa nov balkon, pri \xc4\x8demer je bil gradbeni material navadno pridobljen samo s kopanjem v notranjost. Dana\xc5\xa1nja podoba Matere nudi enkratni pregled zgodovine stavbarstva skozi devet tiso\xc4\x8dletij.'